 BENSON MATHEKA Na CHARLES WASONGA MASHIRIKA ya kutetea masilahi ya umma yamelalamikia pendekezo la Tume ya Mishahara Nchini (SRC) kuongeza mishahara ya Rais William Ruto na wakuu wengine serikalini wakati ambapo raia wanazongwa na gharama ya juu ya maisha. Mashirika hayo yanasema, nyongeza hiyo ya asilimia 14 haifai kutekelezwa wakati huu ambapo serikali imeongeza maradufu ushuru wa ziada (VAT) kwa bidhaa za petroli na kuanza kukata asilimia 1.5 ya mishahara ya wafanyakazi kufadhili mpango wa ujenzi wa nyumba za gharama nafuu. “Japo ni wajibu wa SRC kuongeza mishahara ya maafisa wakuu wa serikali na watumishi wa umma kila mwaka, pendekezo la kuongeza mishahara ya Rais, Naibu wake, mawaziri na wabunge limejiri wakati usiofaa. Huu ni wakati ambapo raia wamefunga mikanda hadi viuno vyao vikabaki mifupa tupu,” akasema Suba Churchil ambaye ni Mkurugenzi Mkuu Kituo cha Kitaifa cha Mashirika ya Kijamii. “Hatua hii itawafanya Wakenya kuhisi kwamba, Rais na maafisa wengine wakuu serikali wanajijali wao wenyewe ambao tayari wanapokea mishahara ya juu wala sio wao walala hoi,” akaongeza kwenye mahojiano na Taifa Leo. Kwa upande wake, kiongozi wa vuguvugu la Operetion Linda Ugatuzi Fred Ogolla alisema, Rais Ruto, naibu wake Rigathi Gachagua, mawaziri na wabunge ni watu ambao tayari wanapokea mishahara mikubwa inayofaa kupunguzwa wala sio kuongezwa. “Wiki ijayo, sisi kama Operation Linda Ugatuzi tutawasilisha kesi mahakamani kupinga nyongeza hiyo ya maafisa wakuu serikalini. Badala yake, tutapendekeza kuwa wafanyakazi wa umma wa ngazi za chini ndio waongezewe mishahara, hawa ndio wanaumizwa na hali ngumu ya kiuchumi,” akasema Profesa Ogolla. Kulingana na mwongozo mpya wa mishahara uliotolewa na SRC, mshahara wa kila mwezi wa Rais William Ruto utapanda kwa asilimia 7.1 kuanzia leo Julai 1, 2023 hadi Sh1,546,875 kutoka Sh1,443,750 anazopata kwa sasa. Kisha mshahara huo utaongezeka tena kwa asilimia 6.7 hadi Sh1,650,000 kuanzia Julai 1, mwaka ujao wa 2024. Kwa upande wake, mshahara wa kila mwezi wa Naibu Rais Rigathi Gachagua utapanda hadi Sh1,367,438 kutoka Sh1,227,188 kwa sasa kuanzia Julai 1 kabla ya kufikia Sh1,402,500, ikiwa ni nyongeza ya asilimia 14.3 ya mshahara wake katika kipindi cha miaka miwili. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  